Ses sterf in botsingSes mense is dood en vier beseer nadat drie voertuie Saterdagaand in ŉ botsing betrokke was op die N1 tussen Trompsburg en Edenburg in die Vrystaat. Volgens ER24 het twee motors en ŉ bakkie met ŉ sleepwa teen mekaar gebots. Die bakkie en die sleepwa het omgeslaan en in ŉ veld langs die hoofweg tot stilstand gekom. Twee mense was in die bakkie vasgekeer en is op die toneel dood verklaar. Volgens paramedici is nog vier mense etlike meters van die bakkie af gevind en is hulle ook op die toneel dood verklaar. Die bestuurder van een van die motors is ernstig beseer en in ŉ kritieke toestand saam met die drie ander beseerdes na nabygeleë hospitale geneem vir verdere behandeling. Die oorsaak van die ongeluk word ondersoek.